Title: กฎกระทรวงกำหนดเครื่องแต่งกายของผู้ได้รับใบอนุญาตปฏิบัติหน้าที่เป็นผู้ประจำรถ พ.ศ. 2555

กฎกระทรวง

กฎกระทรวง
กำหนดเครื่องแต่งกายของผู้ได้รับใบอนุญาตปฏิบัติหน้าที่เป็นผู้ประจำรถ
พ.ศ. ๒๕๕๕[๑]

อาศัยอำนาจตามความในมาตรา ๗ และมาตรา ๑๐๒ (๑)
แห่งพระราชบัญญัติการขนส่งทางบก พ.ศ. ๒๕๒๒
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงคมนาคมออกกฎกระทรวงไว้
ดังต่อไปนี้

ข้อ ๑  ให้ยกเลิกกฎกระทรวง ฉบับที่ ๑๗ (พ.ศ. ๒๕๒๕)
ออกตามความในพระราชบัญญัติการขนส่งทางบก พ.ศ. ๒๕๒๒

ข้อ ๒  ในขณะปฏิบัติหน้าที่
ผู้ได้รับใบอนุญาตปฏิบัติหน้าที่เป็นผู้ประจำรถในประเภทการขนส่งประจำทาง
การขนส่งไม่ประจำทาง หรือการขนส่งโดยรถขนาดเล็ก ต้องแต่งกายตามแบบ ดังต่อไปนี้
(๑) เสื้อที่จะสวมให้ใช้แบบใดแบบหนึ่ง ดังต่อไปนี้
(ก) เสื้อเชิ้ตคอพับ แขนยาวหรือแขนสั้น
การสวมเสื้อให้สอดชายล่างของเสื้ออยู่ภายในกางเกงหรือกระโปรง
(ข) เสื้อคอแบะปล่อยเอว แขนสั้น
(๒) กางเกงขายาวหรือกระโปรงแบบสุภาพ
(๓) รองเท้าหุ้มส้นหรือหุ้มข้อ
ผู้ได้รับใบอนุญาตประกอบการขนส่งอาจกำหนดแบบของเครื่องแต่งกายของผู้ได้รับใบอนุญาตปฏิบัติหน้าที่เป็นผู้ประจำรถในประเภทการขนส่งตามวรรคหนึ่งให้แตกต่างไปจากแบบของเครื่องแต่งกายตามวรรคหนึ่งได้
แต่ต้องเป็นแบบที่สุภาพ เรียบร้อย และเหมาะสมกับการปฏิบัติหน้าที่
โดยผู้ได้รับใบอนุญาตประกอบการขนส่งต้องแจ้งแบบของเครื่องแต่งกายนั้นให้กรมการขนส่งทางบกทราบ
ในกรณีผู้ได้รับใบอนุญาตประกอบการขนส่งได้กำหนดแบบของเครื่องแต่งกายและแจ้งให้กรมการขนส่งทางบกทราบตามวรรคสองแล้ว
ให้ผู้ได้รับใบอนุญาตปฏิบัติหน้าที่เป็นผู้ประจำรถในประเภทการขนส่งตามวรรคหนึ่งแต่งกายตามแบบที่ผู้ได้รับใบอนุญาตประกอบการขนส่งกำหนด

ข้อ ๓  สีของเครื่องแต่งกายและเครื่องหมายประกอบเครื่องแต่งกายของผู้ได้รับใบอนุญาตปฏิบัติหน้าที่เป็นผู้ประจำรถในประเภทการขนส่งตามข้อ
๒ ให้เป็นไปตามที่ผู้ได้รับใบอนุญาตประกอบการขนส่งกำหนด

ข้อ ๔  ให้ติดชื่อตัวและชื่อสกุลของผู้ได้รับใบอนุญาตปฏิบัติหน้าที่เป็นผู้ประจำรถในประเภทการขนส่งตามข้อ
๒ ไว้ที่อกเสื้อด้านขวา โดยให้ใช้ตัวอักษรเป็นภาษาไทยที่สามารถอ่านได้ง่าย หรืออาจติดชื่อตัวและชื่อสกุลเป็นภาษาต่างประเทศ
หรือหมายเลขประจำตัวไว้ด้วยก็ได้

ให้ไว้
ณ วันที่ ๑๔ พฤศจิกายน พ.ศ. ๒๕๕๕
พลเอก
พฤณท์  สุวรรณทัต
รัฐมนตรีช่วยว่าการกระทรวงคมนาคม
ปฏิบัติราชการแทน
รัฐมนตรีว่าการกระทรวงคมนาคม

หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่กฎกระทรวง ฉบับที่ ๑๗ (พ.ศ.
๒๕๒๕) ออกตามความในพระราชบัญญัติการขนส่งทางบก พ.ศ. ๒๕๒๒ ใช้บังคับมาเป็นเวลานาน
รวมทั้งข้อกำหนดเกี่ยวกับเครื่องแต่งกายของผู้ได้รับใบอนุญาตปฏิบัติหน้าที่เป็นผู้ประจำรถที่ไม่เหมาะสมกับสภาพการณ์ในปัจจุบัน
สมควรปรับปรุงข้อกำหนดดังกล่าวเสียใหม่  จึงจำเป็นต้องออกกฎกระทรวงนี้

ปริยานุช/ผู้จัดทำ
๒๒ พฤศจิกายน
๒๕๕๕

ปณตภร/ผู้ตรวจ
๒๘ พฤศจิกายน
๒๕๕๕

[๑] ราชกิจจานุเบกษา
เล่ม ๑๒๙/ตอนที่ ๑๐๘ ก/หน้า ๑๗/๒๑ พฤศจิกายน ๒๕๕๕